पाएं अपने शहर की ताज़ा ख़बरें और फ्री ई-पेपरडाउनलोड करें
यह एक मां और बेटे की कहानी है। दोनों कोविड-19 की चपेट में आ गए। बेटे ने पिता को कहा- आप घर से कहीं मत निकलिए और वह मां की जान बचाने में लग गया। मां और बेटे ने एक दूसरे की जान बचा ली। कोरोना की यह पॉजिटिव कहानी पटना के आशियाना नगर की है। देश के जाने माने लेखक-आलोचक प्रेम कुमार मणि की पत्नी ममता मणि 10 अप्रैल को कोरोना पॉजिटिव हो गईं। उनके बड़े बेटे आलोक मणि और छोटे बेटे प्रकाश मणि भी इसकी चपेट में आ गए।
वह रात बहुत काली थी, पारस में जगह नहीं मिली, AIIMS ने राहत दी
19 अप्रैल को बेटे आलोक मणि के मन में कुछ संदेह हुआ और उसने अपनी मां का ऑक्सीजन लेवल ऑक्सीमीटर से नापा। जब 84 बताया तो सभी हैरत में रह गए। लेट कर सांस लेने पर भी यह नहीं बढ़ा और घटने का सिलसिला तेज होता गया। यह 64 तक जा पहुंचा। पटना के पारस हॉस्पीटल ले जाया गया, वहां इमरजेंसी में एक बेड खाली था, उसी पर मां को लिटाकर चार-पांच घंटे तक ऑक्सीजन चढ़ाया गया। इससे ऑक्सीजन लेवल में सुधार आया और 95 पर पहुंचा। लेकिन फिर से इसमें गिरावट आने लगी। बहुत कहने के बावजूद पारस में बेड नहीं मिला। किसी तरह आधी रात के समय पटना AIIMS में जगह मिली और भर्ती कराया गया।
मां को वहां भर्ती कराने के बाद आलोक एक घंटे तक एम्स के पास रहे और फिर घर आ गए। वहां परिजनों को रहने नहीं दिया जाता है। डेढ़ घंटे बाद मां ने फोन पर आलोक को बताया कि उन्हें ऑक्सीजन नहीं लगाया गया है। इसके बाद से आलोक रात भर बेचैन रहे। सुबह मां ने फोन किया और कुछ-कुछ बोलकर जल्दी ही फोन रख दिया।
मां-बेटे के संवाद ने समय को सूखने नहीं दिया
आलोक सुबह में कुछ जरूरी सामान लेकर AIIMS गए। वहां फ्लू सेंटर पर सामान जमा ले लिया गया। दो दिन बाद बताया गया कि मां की तबियत ज्यादा बिगड़ गई है। डॉक्टर ने फोन पर बताया कि वेटिंलेटर पर ले जाना पड़ेगा। लेकिन फिर बिना वेंटिलेटर के ही काम चल गया। 22 अप्रैल को जो स्थिति बिगड़ी तो दो दिनों तक बिगड़ी रही। 29 अप्रैल को मां से आलोक की बात हुई।
बात होती तो आलोक कहता- 'मां आपको मेरे लिए, पापा के लिए जीना होगा। जुगनू (पोता) भी आपको खोजता रहता है, जल्दी घर आइएगा। तुम तो जानती हो मां, हमको और भाई को भी कोरोना है।' मां का जवाब उधर से आता - तुम सब लोग अपना ख्याल ठीक से रखो, मुझे कुछ नहीं होगा, मैं तुम सब को छोड़ कर नहीं जाऊंगी आलोक।' मां-बेटे का यही संवाद दोनों को ताकत देता रहा। ढाढस बंधाता रहा। आलोक बताते हैं कि पटना AIIMS के डॉक्टरों की टीम सैल्यूट करने लायक है।
बगल के बेड पर एक पेशेंट की मौत देखकर मां बहुत डर गई
आलोक के मां की तबियत उस समय काफी खराब हो गई जब बगल की बेड पर भर्ती एक पेशेंट की मौत हो गई। उस पेशेंट को डॉक्टर ने पेट के बल लेट कर सांस लेने को कहा और पांच-दस सांस के बाद वह सांस नहीं ले पाई। मां ने फोन पर घबराहट बताई तो आलोक ने कागज के टुकड़े पर मां को पत्र लिख कर भेजा। पत्र में कहा कि- 'मां जल्दी आइए नहीं तो जुगनू भी गुस्सा हो जाएगा... मां आप तो बाहुबली हैं।'
मम्मी का साहस देख हमें साहस आता रहा
AIIMS में डॉक्टरों ने कहा कि प्लाज्मा चढ़ाना पड़ेगा। आलोक ने बहुत खोजा पर प्लाज्मा कहीं नहीं मिला। आखिरकार AIIMS ने अपने बैंक से प्लाज्मा इस शर्त पर दिया कि कुछ दिन बाद आप कहीं से या अपना प्लाज्मा दे देंगे। खुद कोरोना को झेलते हुए AIIMS आते-जाते आलोक हिम्मत हारने लगा। पांच दिनों से वह ठीक से खाना नहीं खाया था। उसके मन में सुसाइड करने का ख्याल आया। लेकिन तभी मां का फोन आया, मां ने फोन पर कहा- मेरी चिंता मत करो, तुम खुद को संभाल कर रखना...मैं तुमको जानती हूं...तुमको मेरे लिए ठीक से रहना है बेटा।' आलोक बताता है कि उसको मम्मी का साहस देखकर साहस आता रहा।
पापा को पहली बार रोते हुए देखा था
एक दिन आलोक AIIMS की सीढ़ियों पर गिर गया। कोविड की वजह से वह काफी कमजोर हो चुका था। आंख खुली तो देखा मामा उसे संभाल रहे हैं। वह कहता है, समय ऐसा है कि कोई गिर जाए तो पास से गुजरने वाला उठाने से पहले सौ बार सोचेगा। आलोक बताता है, हम पूरा परिवार टूटने लगे थे...पापा को जीवन में पहली बार रोते हुए देखा था। लेकिन मम्मी ने अस्पताल में रहकर भी फोन पर हमसब को बचाए रखा।
डिस्चार्ज होकर मां फफक-फफक कर रोने लगी
29 अप्रैल को भिन्डी की सब्जी और रोटी लेकर आलोक घर से निकल रहा था कि तभी मां का फोन आया। मां ने कहा कि खाना मत लाना...डॉक्टर ने कहा है कि डिस्चार्ज कर दिया जाएगा। हम घर चले जाएंगे। आलोक अपने डॉक्टर मामा के साथ मां को लाने AIIMS पहुंचा। AIIMS के गेट से बाहर निकलते वक्त मां फफक-फफक कर रोने लगी और बेटे को गले से लगा लिया। आलोक की आंख भी भर आई। दोनों ने एक दूसरे को थैंक्स नहीं कहा। मां-बेटे में यह थोड़े चलता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn